Politikerne i Aalborg har sagt ja til ni vindmølleparker, der skal placeres rundt omkring i kommunen. Baggrunden for de mange nye vindmøller er kommunens klimastrategi, hvor målet er at være uafhængig af kul, olie og andre fossile brændsler i 2050. Godkendelsen af vindmøllerne har været længe undervejs, og der har været megen debat op til beslutningen. Især naboerne til de forskellige vindmølleparker har været utilfredse med planerne. En af dem er Erik Søndergaard, der bor lige ved siden af en planlagt vindmøllepark i Nyrup ved Nibe. Byrådets ja til de nye vindmøller betyder, at de eksisterende vindmøller vil blive erstattet af dobbelt så høje vindmøller. Det er specielt støjgener og silhuetter fra vingerne, Erik Søndergaard frygter. - Vi bliver nok nødt til at flytte herfra. Jeg frygter, at vi bliver nødt til at sælge huset, fordi det ikke bliver til at være her, siger han.

Opsummering:
Byrådet i Aalborg har godkendt, at der skal bygges ni vindmølleparker i kommunen. Naboerne frygter fremtiden.